બધા એને વિઠ્ઠલો વાયડો કહેતાં. ગામમાં વિઠ્ઠલ વાયડાની છાપ માથાભારે. ટપુ આતા કંટાળીને વિઠ્ઠલાને સમજાવે પણ વિઠ્ઠલ એટલે વનાનીનું જાળું કેમેય કરીને સમજે જ નહીં, અને આમેય ટપુ ઘેલાએ વિઠ્ઠલનાં નામનું નાહી નાંખેલું.!! આ વિઠ્ઠલ પોતાની મેળે શહેરમાંથી એક છોકરીને પરણી લાવેલો આ ટપુ આતાને ના ગમ્યું. તે એણે વાડીમાં મકાન કરીને ત્યાં રહેવા ગયાં.અને વિઠ્ઠલ ને આ આખું મકાન સોંપીને સંબંધ જ કાપી નાંખ્યો. હવે વિઠ્ઠલની કઠણાઈ શરુ થઇ. પહેલા તો ખાવાની કાંઈ ચિંતા નહોતી પણ હવે ઘરે ફેશનેબલ અને દેખાવડી બાયડી, એનાં ખર્ચા પણ માપ બહારનાં. એટલે વિઠ્ઠલે શોર્ટ કટ અપનાવ્યો, અને એજ મોટી ભૂલ કરી. વિઠ્ઠલે દેશી દારૂનો ધંધો શરુ કર્યો. ગામમાં પૂરતાં ઘરાક મળી ગયાં. ધંધો ધમધોકાર શરુ કર્યો. આજુબાજુનાં ગામમાં સપ્લાય શરુ કરી.રોકવા ટોકવાવાળું તો કોઈ હતું જ નહિ. જનકરાયે એક બે વખત ટપાર્યો પણ ખરો..